paragraph_text: Iako je završila Učiteljsku školu u rodnoj Havani, odmalena se bavila pjevanjem proučavajući narodnu kubansku crnačku glazbu i posjećujući kabarete. Petnaest godina bila je glavni vokal sastava Sonora Matancera, ikone kubanske i latinoameričke plesne ulične glazbe, s kojima je snimila najveće uspješnice sastava te nastupala diljem Južne Amerike. Dolaskom Fidela Castra na vlast, članovi sastava protjerani su u Meksiko, odakle Celia sa suprugom odlazi u Sjedinjene Države gdje započinje samostalnu karijeru. Ubrzo je održala i samostalni koncert u uglednom Carnegie Hallu u New Yorku. Snimila je i album s poznatim dominikanskim pjevačem, Johnyem Pechecom, nakon čega stječe još veću popularnost.